सरकारले आगामी आर्थिक वर्षदेखि सबै सरकारी अस्पतालहरूलाई अपांगमैत्री बनाउनुका साथै ती अस्पतालमा दोभासेसमेत राखिने जनाएको छ । स्वास्थ्यमन्त्री गगनकुमार थापाले बिहीबार राजधानीमा आयोजित एक कार्यक्रममा पहिलो चरणमा राजधानीका सबै अस्पताललाई अपांगमैत्री बनाउँदै वीर अस्पताल र ट्रमा सेन्टरमा कम्तीमा एक–एकजना दोभासेको व्यवस्था मिलाइने बताए । बोल्न नसक्ने र सांकेतिक भाषा प्रयोग गर्ने बिरामीहरूको उपचारमा सहजता होस् भनेर मन्त्रालयले यसो गर्न लागेको मन्त्री थापाको कथन थियो ।
